[{"text_idx": "#000007", "text": "Roedd llestri Blwyddyn Newydd, fel y rhai sy\u2019n cael eu harddangos yn y Ganolfan Eifftaidd (maen nhw o ddau lestr gwahanol) ar ffurf lentigol, ac yn debyg i fflasgiau. Roeddent yn cael eu gwneud o faience. Roedd llestri fel hyn yn hynod o boblogaidd yn ystod teyrnasiad Apries ac Amasis o\u2019r chweched frenhinlin ar hugain. Maen nhw weithiau i\u2019w cael mewn claddiadau. Yn aml bydd arysgrifau\u2019n dymuno blwyddyn newydd dda arnynt."}, {"text_idx": "#000008", "text": "Awgrymwyd bod y ffurf disg wedi\u2019i wasgu ychydig sydd i gorff y llestr yn cynrychioli\u2019r haul, symbol o ailenedigaeth. Gall yr ymyl ymledol sydd i\u2019w gweld yn y darn ar y dde fod yn cynrychioli motiff blodeuol, y lotws efallai, symbol arall o ailenedigaeth. Yn aml bydd dau fabw\u0302n gyda\u2019u pawennau wrth eu cegau yn eistedd wrth waelod y gwddf. Roedd y babw\u0302n yn symbol o ailenedigaeth, yn croesawu\u2019r haul fel y codai bob dydd. Fel hyn y darllen yr arysgrif ar y llestr sydd i\u2019r chwith: wpt rnpt nfr (Diwrnod Blwyddyn Newydd Da) ac mae\u2019r penderfynnod yn cynnwys tair llinell ddw\u0302r (llinellau tonnog)."}, {"text_idx": "#000009", "text": "Roedd Blwyddyn Newydd yr hen Aifft yn cychwyn yn hwyr yn yr haf pan fyddai\u2019r llif blynyddol yn dechrau codi yn yr afon Ni\u0302l. Awgrymwyd bod y llestri hyn yn dal hylif oedd wedi\u2019i fwriadu i gael ei ddefnyddio mewn defod Blwyddyn Newydd na wyddom hyd yma beth oedd. Rydyn ni\u2019n gwybod fod y Flwyddyn Newydd yn cael ei dathlu, ond does gennym ni ddim manylion am ddefod a allai fod ynghlwm wrth y llestri hyn. Fodd bynnag, mae\u2019r ffaith i rai enghreifftiau gael eu darganfod mewn claddiadau yn awgrymu bod ganddynt hefyd swyddogaeth ailenedigaeth angladdol."}]